**Cui se adresează ucenicia la locul de muncă?**

a) **Persoanelor interesate**, cu **vârsta de peste 16 ani**, care doresc să învețe o meserie direct la locul de muncă;

b) **Angajatorilor** care doresc să organizeze activități de ucenicie la locul de muncă.

**Ce durată poate avea contractului de ucenicie la locul de muncă?**

Se stabileşte în funcţie de nivelul de calificare pentru care urmează să se pregătească ucenicul, fără a putea fi mai mică de:

1. **12 luni**, pentru dobândirea competențelor corespunză-toare unei **calificări de** **nivel 2/ CNC (360 ore).**
2. **24 luni**, pentru dobândirea competențelor corespunză-toare unei **calificări de** **nivel 3/ CNC (720 ore).**
3. **36 luni**, pentru dobândirea competențelor corespunză-toare unei **calificări de** **nivel 4/ CNC (1080 ore).**

**Cine poate avea statutul de ucenic?**

Persoana încadrată în muncă în baza **contractului de ucenicie la locul de muncă** are statut de ucenic.

Poate fi încadrată ca ucenic orice persoană fizică care:

* a împlinit vârsta de 16 ani;
* se înregistrează la A.J.O.F.M.
* nu are calificare pentru ocupaţia în care se organizează ucenicia la locul de muncă;
* îndeplinește condițiile de acces la formare profesională, pe niveluri de calificare.

**Contractul de ucenicie**

Este un contract individual de muncă de tip particular, încheiat pe durată determinată, în temeiul căruia o persoana fizică, denumită ucenic, se obligă să se pregătească profesional şi să muncească pentru şi sub autoritatea unei persoane juridice sau fizice denumite angajator, care se obligă sa îi asigure plata salariului şi toate condiţiile necesare formării profesionale.

Se încheie obligatoriu în formă scrisă, în limba română şi se înregistrează la I.T.M. (Modelul - cadru al contractului de ucenicie este prezentat în anexa nr. 1 din Normele de aplicare a Legii nr. 279/2005).

Statutul de ucenic îi conferă acestuia toate drepturile şi obligaţiile prevăzute de legislaţia muncii, în vigoare.

Ucenicul poate fi supus unei **perioade de probă** care nu va depăși **30 de zile lucrătoare**;

Ucenicilor care au vârsta cuprinsă între 16 şi 18 ani le sunt aplicabile prevederile HG nr. 600/2007 privind protecţia tinerilor la locul de muncă.

Ucenicii până la vârsta de 26 de ani au dreptul la întreţinere, perioada de ucenicie fiind asimilată cu cea de continuare a studiilor.

**Documente necesare pentru încheierea contractului de ucenicie la locul de muncă**

1. actul de identitate, în original şi în copie;
2. certificatul de naştere, în original şi în copie;
3. copii legalizate ale actelor de studii care atestă îndeplinirea condiţiilor de acces la formare profesională prin ucenicie;
4. certificat medical care atestă faptul că cel în cauză este apt pentru prestarea muncii în care se organizează ucenicia;
5. dispoziția de repartizare;
6. contractul de formare profesională, în copie (conform Ord.129/2000).

**Cine poate încheia contract de ucenicie ?**

Poate încheia contracte de ucenicie la locul de muncă :

1. persoana fizică sau juridică ce poate, potivit legii să angajeze forță de muncă pe baza de contract individual de muncă;
2. persoana fizică autorizată, dacă face dovada că prestează de cel puţin un an activitatea pentru care a fost autorizată;
3. întreprinderea familială, prin reprezentantul acesteia, dacă face dovada că prestează de cel puţin un an activitatea pentru care s-a constituit ca întreprindere familială.

**Cum se desfășoară formarea profesională prin ucenicie la locul de muncă ?**

La programele de formare profesionalã prin ucenicie sunt admise numai persoanele apte de muncã care au beneficiat de informare şi consiliere privind cariera.

**![images[1]]()**Formarea profesională prin ucenicie se realizează prin furnizori de formare profesională autorizați și se desfăşoară pe toată durata contractului de ucenicie, cuprinzând pregătirea teoretică şi pregătirea practică.

Timpul necesar pregătirii teoretice a ucenicului este inclus în programul normal de muncă.

Perioadele de formare profesională alternează cu timpul de muncã alocat realizării atribuţiilor specificate în fişa postului.

Pe toată durata contractului de ucenicie la locul de muncă, ucenicul se află sub **supravegherea coordonatorului de ucenicie.**

**Cine poate fi numit ca coordonator de ucenicie ?**

Poate avea calitatea de coordonator de ucenicie salariatul sau, dupã caz, întreprinzătorul persoană fizică ce îndeplineşte cumulativ următoarele condiţii:

  a) este calificat pentru practicarea ocupaţiei sau, după caz, a activităţii pentru care se organizează programul de ucenicie;

  b) practică ocupaţia sau, după caz, activitatea pentru care se organizează programul de ucenicie;

  c) are o experienţă de muncă în ultimii 5 ani din care cel puţin 2 ani în ocupaţia sau, după caz, în activitatea pentru care se organizează ucenicia;

  d) nu are cazier judiciar;

  e) este apt din punct de vedere fizic şi psihic.

Coordonatorul de ucenicie elaborează împreună cu furnizorul de formare planul de activitate al ucenicului pe baza standardului ocupațional, îndrumă ucenicul și elaborează lunar raportul de monitorizare al planului.

**Obligaţiile angajatorului**

Angajatorul are, în principal, următoarele obligaţii:

1. să comunice la A.J.O.F.M. Covasna locurile de muncă vacante, care pot fi ocupate prin încheierea de contracte de ucenicie (anexa 1/HG 174/2002).
2. să încheie un contract de prestări servicii de formare profesională cu un furnizor de formare profesională autorizat, dacă nu deține autorizație;
3. să numeacă un coordonator de ucenicie;
4. să înregistreze contractul de ucenicie în termen de 20 de zile, la I.T.M. și în registrul general de evidenţă a salariaţilor, care se transmite I.T.M.
5. să asigure ucenicului toate drepturile prevăzute în contractul de ucenicie, proporțional cu timpul lucrat;
6. să asigure ucenicului pregătirea practică necesară calificării în care se formează;
7. să asigure condiţiile necesare pentru participareaucenicului la pregătirea teoretică și practică, corespunzătoare programului de formare, finalizat cu certificat de calificare, conform O.G. nr.129/2000, privind formarea profesională a adulților.
8. să asigure finanțarea programului de formare a ucenicului, dacă acest program nu este finațat din alte surse.

**Susţinerea financiară a uceniciei**

Angajatorul care încheie un contract de ucenicie, poate primi lunar, la cerere, din bugetul asigurărilor pentru şomaj, pe perioada derulării contractului de ucenicie, pentru acel ucenic**, o sumă în cuantum de 1.125 lei/lună**, conform convenției încheiate cu A.J.O.F.M.Covasna.

Suma lunară se acordă angajatorilor proporţional cu timpul efectiv lucrat de ucenic, precum şi pentru perioada concediului anual de odihnă al ucenicului.

Suma cuvenită se deduce de către angajator din contribuţia pe care acesta este obligat, conform legii, să o vireze lunar în contul bugetului asigurărilor pentru şomaj.

În cazul în care suma cuvenită este mai mare, diferenţa se recuperează prin intermediul A.J.O.F.M. din bugetul asigurărilor pentru şomaj.

Nu beneficiază de sumă, angajatorii care, anterior încheierii contractului de ucenicie la locul de muncă, au avut încheiat un alt contract de ucenicie la locul de muncă cu persoana în cauză.

**Angajatorii care beneficiază de facilităţi sunt obligaţi să menţină raporturile de muncă ale ucenicilor pe toată perioada contractului de ucenicie.**

**Instituţii implicate**

**Agenţia Judeţeană pentru Ocuparea Forţei de Muncă**

Comunică separat pe site-ul instituției locurile de muncă vacante pentru ucenicie și numărul persoanelor care au solicitat un program de ucenicie.

Emite dispoziție de repartizare pentru persoana aflată în căutarea unui loc de muncă, care se anexează la contract.

Exercită controlul activității furnizorilor de formare autorizați ce desfășoară programe de formare pentru ucenicie la locul de muncă.

* Angajatorul poate încheia o convenţie cu AJOFM, pentru fiecare ucenic, în termen de **30 de zile** lucrătoare de la data expirării perioadei de probă, cuprinse în contractul de ucenicie la locul de muncă (anexa 5/ Normele de aplicare a Legii nr. 279/2005).
* Controlul respectării obligaţiilor privind menţinerea raporturilor de muncă încheiate între ucenici şi angajatorii care beneficiază de sume din bugetul asigurărilor pentru şomaj, se efectuează de organele de control din cadrul AJOFM.

**Inspectoratul Teritorial de Muncă**

Înregistrează contractele de ucenicie la locul de muncă.

Controlează prin inspectorii de muncă, modul de încheiere, executare, modificare, suspendare și încetare a contractului de ucenicie.

**AGENŢIA JUDEŢEANĂ PENTRU OCUPAREA FORŢEI DE MUNCĂ COVASNA**

**B-ul General Grigore Bălan Nr. 14, Sf. Gheorghe**

 **Telefon: 0267-312157 / 0267-317045/ 0267-312853**

**Website:** [**www.covasna.anofm.ro**](http://www.covasna.anofm.ro)

**E-mail:** **ajofm@cv.anofm.ro**

**UCENICIA LA LOCUL DE MUNCĂ**

**LEGEA NR.279/2005**

![ucenic1[1]]()

**SUBUNITĂŢILE TERITORIALE**

**ale AJOFM Covasna :**

**Sf.Gheorghe tel./fax:0267-312157**

**Tg. Secuiesc tel./fax:0267-364962**

**Covasna tel./fax:0267-341996**

**Baraolt tel./fax:0267-377823**

 **Int. Buzăului tel./fax:0267-370415**